《陶与权宅观张于正山水图》
明代·袁凯

陶翁画图眼见稀，自言爱之重珠玑。清晨挂向草堂上，已觉几珠生烟霏。

苍梧云深众鬼泣，笠泽雨重群龙归。崖深谷黝望不极，独有黄鹄摩空飞。

飞来潭上啄丹实，牵动百尺藤萝衣。藤萝飘萧露石角，林西更见幽人扉。

幽人长年不出户，薇蕨短小身常饥。嗟嗟此是谁氏笔？张君吾友精天机。

君家祖父尽卿相，门户贵显中衰微。读书学古有至行，粉墨特用相娱嬉。

忆昔东城饮春酒，汪家林木含春晖。当时挥洒每见及，破屋往往增光辉。

自从丧乱尽失去，至今梦寐犹依依。偶来此处见此本，欲去不忍徒歔欷。

行当买船秋浦上，请君同作钓鱼矶。

作者简介：袁凯，生卒年不详，字景文，号海叟，明初诗人，以《白燕》一诗负盛名，人称袁白燕。松江华亭（今上海市松江县）人，洪武三年（1370）任监察御史，后因事为朱元璋所不满，伪装疯癫，以病免职回家，终“以寿终”。著有《海叟集》4卷。